Rozsudok Krajského súdu Prešov sp. zn. 3Sd/45/2012 z 22. 10. 2012
Rozsudok Krajského súdu Prešov z 22. októbra 2012, sp. zn. 3Sd/45/2012, ECLI:SK:KSPO:2012:8012200513.2
Súd: Krajský súd Prešov
Spisová značka: 3Sd/45/2012
ECLI: ECLI:SK:KSPO:2012:8012200513.2
Dátum vydania: 22. 10. 2012
Forma: Rozsudok
Oblasť práva: Správne právo
Text rozhodnutia
Súd: Krajský súd Prešov Spisová značka: 3Sd/45/2012 Identifikačné číslo súdneho spisu: 8012200513 Dátum vydania rozhodnutia: 23. 10. 2012 Meno a priezvisko sudcu, VSÚ: Mgr. Magdaléna Želinská ECLI: ECLI:SK:KSPO:2012:8012200513.2 ROZSUDOK V MENE SLOVENSKEJ REPUBLIKY Krajský súd v Prešove samosudkyňou Mgr. Magdalénou Želinskou v právnej veci navrhovateľky T. B., nar. XX.R. XXXX, bytom C. č. XX, proti odporkyni Sociálnej poisťovni, ústrediu v Bratislave, Ul. 29. augusta č. 8, o invalidný dôchodok takto r o z h o d o l : P o t v r d z u j e rozhodnutie odporkyne zo dňa 22.mája 2012 č. XXX XXX XXXX. N e p r i z n á v a účastníkom náhradu trov konania. o d ô v o d n e n i e : Sociálna poisťovňa, ústredie v Bratislave rozhodnutím zo dňa 22.05.2012 č. XXX XXX XXXX zamietla žiadosť navrhovateľky o invalidný dôchodok zo dňa 04.05.2012 podľa § 70 a §71 zákona č. 461/2003 Z.z. o sociálnom poistení v znení neskorších predpisov. V odôvodnení rozhodnutia citovala ustanovenia zákona č. 461/2003 Z.z. a to § 70 ods.1 a § 71 ods. 1 a uviedla, že navrhovateľka podľa posudku posudkového lekára sociálneho poistenia, pobočky Sociálnej poisťovne Stará Ľubovňa zo dňa 04.05.2012 nie je invalidná podľa § 71 ods. 1 Zákona o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Poukázala tiež na to, že posúdenie zdravotného stavu navrhovateľky je obsahom pripojeného odborného posudku o invalidite zo dňa 04.05.2012, ktorý tvorí neoddeliteľnú súčasť odôvodnenia rozhodnutia a v ňom sú uvedené všetky rozhodujúce skutočnosti, ktoré boli podkladom na vyhotovenie posudkového záveru o tom, že navrhovateľka nie je invalidná. Rozhodnutie odporkyne napadla včas podaným návrhom na preskúmanie navrhovateľka, z ktorého vyplýva, že žiada napadnuté rozhodnutie zrušiť a vrátiť vec sociálnej poisťovni na ďalšie konanie. Namietala, že v roku 2010 bola uznaná s mierou poklesu schopnosti vykonávať zárobkovú činnosť 35% vo vzťahu ku krčnej chrbtici. V roku 2012 bola uznaná pre Raynaudov syndróm s epizodickými vazospazmamami na chlad na 30% a s postihnutím krčnej chrbtice 5%. Zdôraznila, že je dlhodobo chorá, lieči sa, má jedno dieťa a je vdova, preto žiadala opätovne prehodnotiť zdravotný stav. Odporkyňa navrhla napadnuté rozhodnutie ako vecne správne potvrdiť. Krajský súd podľa § 250l a nasledujúcich ustanovení O.s.p. preskúmal napadnuté rozhodnutie, vyslúchol účastníkov konania, oboznámil sa s predloženým administratívnym spisom a dospel k záveru, že návrh na preskúmania nie je dôvodný. Zo spisu tak, ako namietala navrhovateľka, vyplýva, že jej zdravotný stav bol posúdený Sociálnou poisťovňou, pobočkou v Starej Ľubovni dňa 03.02.2010 na účely invalidity, kedy navrhovateľka nebola uznaná za invalidnú, miera poklesu schopnosti vykonávať zárobkovú činnosť bola stanovená na 35%. Rozhodujúcim zdravotným postihnutím bol cervikobrachiálny syndróm s radikulárnou iritáciou C5-7, zaradené podľa prílohy č. 4 do kapitoly XV, oddiel E, položka 3b/ s mierou poklesu 35%. Napadnuté rozhodnutie odporkyne bolo vydané na základe posudku, ktorý bol vypracovaný Sociálnou poisťovňou, pobočkou v Starej Ľubovni dňa 04.05.2012 za osobnej účasti navrhovateľky a na základe ňou predložených lekárskych nálezov a to správy z hospitalizácie na neurologickom oddelení v Starej Ľubovni zo dňa 15.02.2012, ORL vyšetrenia zo dňa 20.07.2011, nálezu z Ambulancie pracovného lekárstva Prešov z 29.02.2012, Ústavnej pohotovostnej služby Stará Ľubovňa zo dňa 02.04.2012 bolo stanovené, že u navrhovateľky ide o chorobu a to funkčnú cirkulačnú poruchu horných končatín typu Raynaudovho syndrómu. Rozhodujúce zdravotné postihnutie sú choroby obehovej sústavy zaradené do kapitoly IX, odd. B, položka 3.7 ako funkčné cirkulačné poruchy, pod písm. b/ stredného stupňa s mierou poklesu schopnosti vykonávať zárobkovú činnosť 30% a za bolesti chrbtice došlo k zvýšeniu percentuálnej miery o 5%. Z uvedeného teda vyplýva, že navrhovateľka nedosiahla mieru poklesu schopnosti vykonávať zárobkovú činnosť viac ako 40%, preto nebola uznaná za invalidnú podľa § 71 ods. 1 zákona č. 461/2003 Z.z. o sociálnom poistení v znení neskorších predpisov. Výrok posudku bol odôvodnený tým, že navrhovateľka od decembra 2011 pozorovala poruchy citlivosti a zmeny farby na oboch horných končatinách, pre ktoré bola vyšetrená na odbornej ambulancii pracovného lekárstva, ktoré potvrdilo cirkulačné ochorenie horných končatín typu Raynaudovho syndrómu, ktoré sa prejavuje epizodickou reakciou na chlad vedúcou k zníženému prekrveniu rúk. Vyšetrenie nepreukazuje prítomnosť trofických zmien na oboch rukách, taktiež sú dobre hmatné pulzácie na periférnych cievach a na základe uvedeného odborného vyšetrenia stav bol hodnotený ako stredne ťažká funkčná cirkulačná porucha s pozitívnou chladovou skúškou podľa kapitoly IX, odd. B, položka 3.7, písm. b/ a bola prisúdená stredná hranica v danom rozmedzí 30% pre epizodický charakter ťažkostí, bez poruchy prekrvenia a bez prítomnosti trofických zmien. Pracovný potenciál môžu znižovať aj bolesti chrbtice, pre ktoré bola navrhovateľka opakovane liečená, avšak odborné neurologické aj rehabilitačné vyšetrenie dokladá len obmedzenie hybnosti krčného úseku chrbtice, bez poruchy inervácie horných končatín a bez prítomnosti zánikových alebo iritačných patologických javov, pričom ostatné časti chrbtice sú bez poruchy jej rozvíjania. Zobrazovacie vyšetrenia dokladujú len počínajúce degeneratívne zmeny na krčnom aj hrudnom úseku chrbtice. Vzhľadom na chronický charakter týchto bolesti ale bez prítomnosti patologických neurologických javov a bez prítomnosti hypotrofie alebo hypotónie svalstva horných končatín bola miera poklesu schopnosti zvýšená o 5%. Po podaní návrhu na preskúmanie boli zdravotné poškodenia navrhovateľky pre účely invalidného dôchodku posúdené Sociálnou poisťovňou, ústredím, vysunuté pracovisko v Poprade dňa 06.07.2012 za prítomnosti prísediaceho odborného lekára internistu a za osobnej účasti navrhovateľky. Z odborného lekárskeho posudku vyplýva, že navrhovateľka bola týmito lekármi vyšetrená, ktorí zistili, že je u nej tlak krvi 135/80 torrov, pri pravidelnej akcii srdca, s čistými ozvami, dýchanie je obojstranne skliepkové čisté, nezväčšená pečeň, s varixami obidvoch predkolení, bez opuchov a zápalových zmien. Pri vyšetrení krčnej chrbtice bola navrhovateľkou udávaná pohmatová bolestivosť v dolnej tretine, trapézy sú iba naznačené, tuhšie, výraznejšie vľavo, Bikeles je obojstranne negatívny. Ďalej bol vykonaný test a bolo zistené, že po ponorení rúk do chladnej vody v dĺžke asi 2,5 minút dochádza len k miernemu začervenaniu posledných článkov rúk, bez bolestivosti a bez spazmov. Posúdené boli lekárske nálezy, ktoré už boli posúdené sociálnou poisťovňou pobočkou a to správa z hospitalizácie na neurologickom oddelení z 15.02.2012, z nej vyplýva, že k hospitalizácii došlo pre bolesti v oblasti krčnej chrbtice, s vyžarovaním do horných končatín. Podľa objektívneho nálezu v tomto vyšetrení na horných končatinách sú reflexy symetricky výbavné, tonus svalstva je v norme, štipka je symetrická a taxia správna, Tinnel je pozitívny vľavo, na dolných končatinách sú RŠO symetrické, tonus svalstva v norme, dorzálna a plantárna flexia symetrické, s pohmatovou bolestivosťou v krčnej časti chrbtice a pri antepozícii hlavy, hybnosť krčnej chrbtice je obmedzená, bolestivá pri rotáciách, inklináciách, záklone, trapézy sú tuhé, paravertebrálne svalstvo je bez spazmov, Lasseque je obojstranne negatívny, manévre na bedrové kĺby sú negatívne, Si a kostrč je nebolestivá, postoj a chôdza je v norme, stoj na pätách a špičkách je schopná urobiť, citlivosť je v norme a stav je uzavretý ako exacerbovaný chronický krčno-ramenný syndróm, prevažne vľavo. Z vyšetrenia v ambulancii pracovného lekárstva z 29.02.2012 a to objektívneho nálezu vyplýva konštatácia chladných rúk, pulzácia na periférnych artériách je hmatná, bez trofických zmien, fotopletyzmografické vyšetrenia konštatuje tvar a amplitúdu pulzových vln primeranú, pri kladovom teste farba rúk tmavo-červená, fotopletyzmografia po chladovom teste konštatuje rozpad amplitúdy pulzových vĺn a stav je hodnotený ako porucha mikrocirkulácie na prstoch horných končatín, typu Raynaudovho syndrómu. Z interného vyšetrenia zo dňa 02.04.2012 vyplýva, že k vyšetreniu došlo pre tri dni trvajúci pocit ťažoby navrhovateľky na hrudníku. Z objektívneho nálezu sa zisťuje, že stav bol bez dýchavice a cyanózy, pri čistom dýchaní, pravidelnej akcii srdca, bez šelestov, s tlakom krvi 135/85 torrov, nezväčšenej pečeni a slezine, končatiny sú bez opuchov, na EKG vyšetrení je sínusový rytmus, ostatná krivka je bez patologického nálezu. Zo správy z hospitalizácie na oddelení pracovného lekárstva a klinickej toxikológie zo dňa 25.06.2012 vyplýva, že asi štyri roky navrhovateľka má bolesti krčnej chrbtice, s vyžarovaním do obidvoch rúk, v chlade jej prsty rúk stmavnú, bez ťažkostí pri dýchaní. Podľa objektívneho nálezu je kompletný interný nález v norme. Na horných končatinách sú chladné ruky, pulzácie na periférnych artériách hmatné, trofické zmeny nie sú prítomné, v laboratórnych vyšetrenia je stav bez patológie, pri fotopletyzmografickom vyšetrení prstov rúk - po ochladení sú prítomné známky porúch cirkulácie. Z RTG krčnej chrbtice je zrejmý záver, že ide o veku primeraný nález. Podľa pľúcneho vyšetrenia sú spirometrické hodnoty v norme a stav bol uzavretý ako vasospastické ochorenie horných končatín, typu Raynaudovho syndrómu, s epizodickým vasospazmom na chlad. Ako choroba je uvedené vasospastické ochorenie horných končatín typu Raynadovho syndrómu. Podľa prílohy č. 4 Zákona o sociálnom poistení zaradené do kapitoly IX., odd. B, položka 3 písm. b/ funkčné cirkulačné poruchy na tepnách horných končatín stredného stupňa s mierou poklesu schopnosti vykonávať zárobkovú činnosť 25% a za krčno-ramenný syndróm obojstranný došlo k zvýšeniu miery poklesu schopnosti vykonávať zárobkovú činnosť o 10%. Celková miera poklesu schopnosti vykonávať zárobkovú činnosť je 35% a navrhovateľka nebola uznaná za invalidnú podľa § 71 ods. 1 Zákona o sociálnom poistení. Posudok bol odôvodnený tým, že navrhovateľka je sledovaná na neurologickom pracovisku pre bolesti v oblasti krčnej chrbtice. Od januára 2012 udáva v chladnom prostredí sčervenanie prstov obidvoch rúk. Pri hospitalizácii na oddelení pracovného lekárstva a klinickej toxikológie bola potvrdená porucha prekrvenia rúk typu Raynaudovho fenoménu. Po zhodnotení výsledkov odborných vyšetrení je potvrdená porucha prekrvenia prstov, ale v priamej súvislosti s prejavmi krčno-ramenného syndrómu, preto bolo upravené rozhodujúce zdravotné postihnutie v položke 3.7 a bola navýšená miera poklesu schopnosti vykonávať zárobkovú činnosť pre krčno-ramenný syndróm obojstranne, ktorý nie je sprevádzaný hypotrofiou svalstva na horných končatinách, ani prejavmi koreňového dráždenia na horných končatinách. Zákon č. 461/2003 Z.z. o sociálnom poistení v znení neskorších predpisov v ustanovení § 70 ods. 1 upravuje, že poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nesplnil podmienky nároku na starobný dôchodok alebo mu nebol priznaný predčasný starobný dôchodok. Ustanovenie § 71 ods. 1 - 10 Zákona o sociálnom poistení upravuje postupu posudkových lekárov pri určení poklesu schopnosti vykonávať zárobkovú činnosť a miery poklesu schopnosti vykonávať zárobkovú činnosť tak, že poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a/ lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b/ komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v prílohe č. 4. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú. Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Ak v prílohe č. 4 nie je uvedené zdravotné postihnutie, ktoré je príčinou dlhodobo nepriaznivého zdravotného stavu, určí sa miera poklesu schopnosti vykonávať zárobkovú činnosť v percentách podľa takého zdravotného postihnutia uvedeného v tejto prílohe, ktoré je s jeho funkčným dopadom najviac porovnateľné. Dlhodobo nepriaznivý zdravotný stav na účely invalidity sa posúdi opätovne, ak sa predpokladá zmena vo vývoji zdravotného stavu a zmena schopnosti vykonávať zárobkovú činnosť. Sociálna poisťovňa pobočka a Sociálna poisťovňa ústredie, vysunuté pracovisko v Poprade zhodne zdravotné postihnutie navrhovateľky zaradili podľa prílohy č. 4 Zákona o sociálnom poistení do kapitoly IX., ktorá upravuje choroby obehovej sústavy a upravuje všeobecné posudkové hľadisko, podľa ktorého miera poklesu schopnosti zárobkovej činnosti sa určí na základe funkčných vyšetrení obehovej sústavy (ergometria, echokardiografia v pokoji a po záťaži, angiografia, flebografia, rádionuklidové vyšetrenia a pod.). V oddiely B sú uvedené choroby ciev, pod položkou 3.7 - tepnové uzávery na horných končatinách, funkčné cirkulačné poruchy (kostroklavikulárny syndróm, syndróm krčného rebra, syndróm m. scalenus ant., hyperabdukčný syndróm), artériosklerotické zmeny a cievne zmeny pri chorobe z vibrácii, pod písm. a/ mierny stupeň (záchvaty pocitu chladu na končekoch prstov, zbelenie v chladnom prostredí) s mierou poklesu schopnosti vykonávať zárobkovú činnosť 10-15%, pod písm. b/ stredný stupeň (záchvaty, pocity chladu stredných a koncových článkov väčšiny prstov v chladnom prostredí) s mierou poklesu schopnosti 20-35%. Z vyšetrenia navrhovateľky vo Fakultnej nemocnice s poliklinikou J.A.Reimana Prešov, ambulancie pracovného lekárstva zo dňa 29.02.2012 vyplýva diagnostický záver vazospastické ochorenia horných končatín typu Raynaudovho syndrómu, s epizodickým vazospazmom na chlad a exacerbovaný chronický CBS I. sin., s iritáciou C6-7 a cc syndróm. Z tohto nálezu súčasne vyplýva, že podľa fotopletyzmografického vyšetrenia ciev prstov rúk tvar a amplitúdy pulzových vĺn je primeraná, chladový test farba rúk tmavočervená. Podľa fotopletyzmografického vyšetrenia po chladovom teste je rozpad amplitúdy pulzových vĺn so záverom, že ide o poruchu mikrocirkulácie prstov rúk. V súvislosti s dlhodobo nepriaznivým zdravotným stavom je treba poukázať na to, že liečba Raynaudovho syndrómu u navrhovateľky netrvala viac ako rok a z neurologických vyšetrení tak, ako uvádza v odôvodnení posudku posudkový lekár sociálneho poistenia ústredia a pobočky v Poprade, nevyplýva, že by u navrhovateľky ochorenie chrbtice bolo tak závažné, že by dosahovalo mieru poklesu schopnosti vykonávať zárobkovú činnosť sami o sebe viac ako 40%. Zo správy z hospitalizácie na neurologickom oddelení zo dňa 15.02.2012 vyplýva z anamnézy, že išlo o rehospitalizáciu navrhovateľky s chronickými vertebrogénnymi ťažkosťami na neurologickom oddelení pre zhoršenie bolesti v C oblasti s vyžarovaním do horných končatín, výraznejšie vľavo, s parestéziami na I. a II. prste, tiež propagačné bolesti pod prednou hrudnou stenou, ďalej pocit studených nôh a akrá rúk suspektne, Raynaudov fenomén. Podľa objektívneho neurologického nálezu bola prítomná palpačná bolestivosť v C oblasti, antepozícia hlavy, hybnosť výrazne obmedzená a algická pri rotácii, inklinácii a retroflexii, trapézy tuhé, Tinnel bol pozitívny vľavo, bez oslabenia stisku na horných končatinách. Počas hospitalizácie bolo realizované RTG úseku C a Th chrbtice a ambulantne realizované EMG horných končatín v januári 2012 s negatívnym nálezom. NMR C chrbtice v roku 2010 nebol počas hospitalizácie k dispozícii. Po infúznej, analgetickej, antiflogistickej, myorelaxačnej a rehabilitačnej liečbe došlo k parciálnemu zmierneniu bolesti a zlepšeniu dynamiky C chrbtice. Po preskúmaní rozhodnutia odporkyne, oboznámení sa s obsahom administratívneho spisu súd dospel k záver, že posudky boli vypracované na základe odborných nálezov predložených navrhovateľkou, na základe dostatočne zisteného skutkového stavu, v súlade s kritériami upravenými v § 71 ods. 1 až 8 zákona č. 461/2001 Z.z. o sociálnom poistení v znení neskorších predpisov vrátane prílohy č. 4. Z uvedených dôvodov preto súd podľa § 250q ods. 2 O.s.p. rozhodnutie odporkyne ako správne potvrdil. O náhrade trov konania súd rozhodol podľa § 250k ods. 1 v spojení s ustanovením §250l ods. 2 O.s.p. a účastníkom náhradu trov konania nepriznal, pretože navrhovateľka v konaní úspech nemala a odporkyňa zo zákona nemá nárok na náhradu trov konania. Záverom súd dodáva, že ak navrhovateľka v priebehu kontrolného cievneho vyšetrenia bude mať podstatne zhoršený zdravotný stav, má možnosť na základe týchto nových lekárskych nálezov dokumentujúcich objektívne podstatne zhoršený zdravotný stav požiadať Sociálnu poisťovňu pobočku v Poprade o prehodnotenie miery poklesu schopnosti vykonávať zárobkovú činnosť. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2012:8012200513.2 (dáta aktuálne k 14. 11. 2026). Záväzné je znenie zverejnené súdom.




